CELEX: 62011CN0084
Language: el
Date: 2011-02-24 00:00:00
Title: Υπόθεση C-84/11: Αίτηση για την έκδοση προδικαστικής αποφάσεως, την οποία υπέβαλε το Korkein hallinto-oikeus (Φινλανδία) στις 24 Φεβρουαρίου 2011 — Marja-Liisa Susisalo, Olli Tuomaala, Merja Ritala

14.5.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 145/9
            
         Αίτηση για την έκδοση προδικαστικής αποφάσεως, την οποία υπέβαλε το Korkein hallinto-oikeus (Φινλανδία) στις 24 Φεβρουαρίου 2011 — Marja-Liisa Susisalo, Olli Tuomaala, Merja Ritala
   (Υπόθεση C-84/11)
   2011/C 145/13
   Γλώσσα διαδικασίας: η φινλανδική
   
      Αιτούν δικαστήριο
   
   Korkein hallinto-oikeus (Φινλανδία).
   
      Διάδικοι στην υπόθεση της κύριας δίκης
   
   
      Αναιρεσείοντες: Marja-Liisa Susisalo, Olli Tuomaala, Merja Ritala
   
      Έτεροι διάδικοι στη διαδικασία: Helsingin yliopiston apteekki (φαρμακείο του Πανεπιστημίου του Ελσίνκι), Lääkealan turvallisuus- ja kehittämiskeskus FIMEA (εθνική υπηρεσία φαρμάκων)
   
      Προδικαστικά ερωτήματα
   
   
               1)
            
            
               Έχει την έννοια το άρθρο 49 ΣΛΕΕ, το οποίο αφορά τη σύμφωνα με το δίκαιο της Ευρωπαϊκής Ένωσης ελευθερία εγκαταστάσεως, ότι εμποδίζει την εφαρμογή των διατάξεων του ‘lääkelaki’ (φινλανδικού νόμου περί φαρμάκων) σχετικά με το καθεστώς παροχής αδείας λειτουργίας φαρμακείων επειδή οι προϋποθέσεις δημιουργίας υποκαταστημάτων φαρμακείου του Πανεπιστημίου του Ελσίνκι διαφέρουν από τις αντίστοιχες προϋποθέσεις που ισχύουν για τα ιδιωτικά φαρμακεία ως εξής:
               
                           α)
                        
                        
                           κατόπιν αδείας την οποία παρέχει η φινλανδική υπηρεσία φαρμάκων βάσει του άρθρου 52, πρώτο εδάφιο, του φινλανδικού νόμου περί φαρμάκων, υποκατάστημα ιδιωτικού φαρμακείου μπορεί να λειτουργήσει σε περιοχή η οποία, λόγω του περιορισμένου της πληθυσμού, ναι μεν δεν πληροί τις απαιτούμενες προϋποθέσεις για τη λειτουργία ανεξάρτητου φαρμακείου, αλλά στην οποία για λόγους εφοδιασμού του πληθυσμού με φάρμακα επιβάλλεται η ύπαρξη φαρμακείου· κάθε ιδιώτης φαρμακοποιός μπορεί να λειτουργεί μέχρι τρία υποκαταστήματα φαρμακείου βάσει αδείας χορηγούμενης χωριστά για καθένα από αυτά· αντιθέτως, υποκατάστημα φαρμακείου του Πανεπιστημίου του Ελσίνκι μπορεί να λειτουργήσει βάσει αδείας χορηγούμενης κατόπιν ειδικής εξετάσεως της οικείας αιτήσεως από την φινλανδική εθνική υπηρεσία φαρμάκων βάσει του άρθρου 52, τρίτο εδάφιο, του φινλανδικού νόμου περί φαρμάκων, ενώ ο νόμος ή άλλες εθνικές διατάξεις δεν προβλέπουν άλλους περιορισμούς όσον αφορά τη σχετική με τη χορήγηση της εν λόγω αδείας εκτίμηση πέραν του κανόνα ότι το Πανεπιστήμιο του Ελσίνκι μπορεί να λειτουργεί κατ’ ανωτάτο όριο μέχρι 16 υποκαταστήματα φαρμακείου·
                        
                     
                           β)
                        
                        
                           κατά τη χορήση αδείας λειτουργίας υποκαταστήματος ιδιωτικού φαρμακείου η φινλανδική υπηρεσία φαρμάκων πρέπει να λαμβάνει υπόψη τον τόπο εγκαταστάσεως του φαρμακείου· δεν υφίσταται όμως ανάλογος κανόνας για τη λειτουργία υποκαταστημάτων φαρμακείου του Πανεπιστημίου του Ελσίνκι, τέτοια δε υποκαταστήματα υφίστανται σε όλη τη Φινλανδία;
                        
                     
         
               2)
            
            
               Αν το Δικαστήριο κρίνει, απαντώντας στα ανωτέρω ερωτήματα, ότι το άρθρο 49 ΣΛΕΕ εμποδίζει την εφαρμογή ειδικού καθεστώτος παροχής αδείας λειτουργίας υποκαταστημάτων για το φαρμακείο του Πανεπιστημίου του Ελσίνκι, το παρόν δικαστήριο υποβάλλει επιπλέον τα ακόλουθα συμπληρωματικά ερωτήματα:
               
                           α)
                        
                        
                           Δικαιολογείται ο ειδικός για το φαρμακείο του Πανεπιστημίου του Ελσίνκι περιορισμός της ελευθερίας εγκαταστάσεως μέσω του καθεστώτος παροχής αδείας λειτουργίας υποκαταστημάτων από επιτακτικούς και σύμφωνους προς την αρχή της αναλογικότητας λόγους γενικού συμφέροντος συνδεόμενους με την ιδιαίτερη αποστολή του φαρμακείου του Πανεπιστημίου του Ελσίνκι στον τομέα του εφοδιασμού του πληθυσμού με φάρμακα και της διδασκαλίας της φαρμακολογίας, λαμβανομένου υπόψη του γεγονότος ότι δεν ανατίθεται καμία ανάλογη αποστολή στα υποκαταστήματα φαρμακείου του Πανεπιστημίου του Ελσίνκι;
                        
                     
                           β)
                        
                        
                           Προκύπτει από την προαναφερθείσα ειδική αποστολή, την οποία αναθέτει ο νόμος στο φαρμακείο του Πανεπιστημίου του Ελσίνκι, ότι το φαρμακείο αυτό μπορεί να λογίζεται ως επιχείρηση επιφορτισμένη με την παροχή υπηρεσιών γενικού οικονομικού συμφέροντος υπό την έννοια του άρθρου 106, παράγραφος 2, ΣΛΕΕ και, σε περίπτωση καταφατικής απαντήσεως, επιτρέπει η διάταξη αυτή της ΣΛΕΕ, όσον αφορά τα υποκαταστήματα του φαρμακείου του Πανεπιστημίου του Ελσίνκι, παρέκκλιση από τις προϋποθέσεις περί χορηγήσεως διοικητικής αδείας που απορρέουν από τη νομολογία του Δικαστηρίου και από το άρθρο 49 ΣΛΕΕ, λαμβανομένου υπόψη του ότι καμία αντίστοιχη ειδική αποστολή δεν ανατίθεται στα υποκαταστήματα του φαρμακείου του Πανεπιστημίου του Ελσίνκι;